SAWAD บวก 2.55% โบรกฯ มองเทคฯ BFIT หนุนสินเชื่อหลากหลาย, แหล่งเงินทุนเพิ่มขึ้น
SAWAD บวก 2.55% ล่าสุด ณ เวลา 10.32 น. ราคาอยู่ที่ 40.25 บาท บวก 1.00 บาท หรือ 2.55% สูงสุดที่ 40.50 บาท ต่ำสุดที่ 39.50 บาท มูลค่าซื้อขายที่ 161.14 ล้านบาท โบรกฯ แนะ “ซื้อ” ชูเป้า 50 บาท มองเทคฯ BFIT หนุนสินเชื่อหลากหลาย, ต้นทุนการเงินต่ำลงและ มีแหล่งเงินทุนเพิ่มขึ้น
29 ธ.ค. 2559

ผู้สื่อข่าวรายงานว่า ราคาหุ้นบริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD ณ เวลา 10.32 น. ราคาอยู่ที่ 40.25 บาท บวก 1.00 บาท หรือ 2.55% สูงสุดที่ 40.50 บาท ต่ำสุดที่ 39.50 บาท มูลค่าซื้อขายที่ 161.14 ล้านบาท 

บล.กสิกรไทย ระบุในบทวิเคราะห์ฯแนะ “ซื้อ” SAWAD ราคาพื้นฐาน 50.0 บาท SAWAD ยื่นทำเทนเดอร์หุ้นทั้งหมดของบริษัทเงินทุน กรุงเทพธนาทร (BFIT) ที่ 11.42 บาท/หุ้น (1.1เท่า BV) หลังจากที่ SAWAD จะเข้าทำการซื้อหุ้นจำนวน 53.11 ล้านหุ้น จากผู้ถือหุ้นรายใหญ่ ที่ราคา 10.50 บาท (1.01 เท่า BV) 
โดยมีมุมมองเป็นบวกต่อข่าวนี้ เนื่องจาก SAWAD 1) จะสามารถเพิ่มความหลากหลายของประเภทสินเชื่อได้ โดยเฉพาะสินเชื่อ SME และสินเชิ่อส่วนบุคคล โดยพอร์ตหลักของ BFIT เป็นสินเชื่อส่วนบุคคล 75% และทีเหลือเป็นสินเชื่อ SMEs 2) จะมีต้นทุนการเงินที่ต่ำลงและมีแหล่งเงินทุนเพิ่มขึ้นจากฐานเงินฝาก 3.2 พันลบ.ของ BFIT ซึ่งต้นทุนเงินทุนอยู่ที่ราว 2.2% ซึ่งต่ำกว่าต้นทุนของ SAWAD ที่ 3.4% ค่อนข้างมาก เนื่องจาก BFIT เป็นสถาบันการเงินที่สามารถรับเงินฝากได้
3) ลดความเสี่ยงทางด้านธุรกิจของ SAWAD เนื่องจาก BFIT อยู่ภายใต้การกำกับของธนาคารแห่งประเทศไทย อยู่แล้ว โดยคาดว่าเมื่อการควบรวมเสร็จแล้วจะเพิ่มกำไรให้ SAWAD ได้ประมาณ 5% และ จะเพิ่มอัพไซด์ต่อราคาเป้าหมายปัจจุบันได้ที่ราว 3 บาท 
อนึ่ง SAWAD แจ้งการทำคำเสนอซื้อหุ้น BFIT หลังจากที่เข้าถือหุ้นในสัดส่วน 9.84% และได้รับอนุญาตจากธนาคารแห่งประเทศไทย (ธปท.) ให้บริษัทสามารถเข้าถือหุ้นใน BFIT ได้ถึง 100% โดยราคาเสนอซื้อ 11.42 บาท/หุ้น คิดเป็นจำนวนเงินที่ใช้ในการทำคำเสนอซื้อไม่เกิน 1,453.87 ล้านบาท
ทั้งนี้ ที่ประชุมคณะกรรมการบริษัทอนุมัติทำคำเสนอซื้อหลักทรัพย์ของ BFIT หากดำเนินการตามเงื่อนไขดังนี้ คือ บริษัทได้เข้าทำสัญญาจะซื้อจะขายหุ้นกับนางสาวนริศรา กิจพิพิธ ที่จะรวบรวมหุ้น BFUT ให้ได้เป็นจำนวนรวม 53,011,000 หุ้น คิดเป็น 26.51%ของหุ้นที่ชำระแล้วทั้งหมดของ BFIT ในราคาหุ้นละไม่เกิน 10.50 บาท รวมเป็นเงินจำนวนไม่เกิน 556.62 ล้านบาท เมื่อนับรวมกับจำนวนหุ้น BFIT ที่บริษัทถืออยู่ก่อนหน้าจะทำให้บริษัทถือหุ้นใน BFIT เพิ่มเป็น 36.35%
พร้อมกันนั้น บริษัทจะปรับโครงสร้างกิจการตามแผนการจัดตั้งกลุ่มธุรกิจทางการเงินของบริษัทตามหลักเกณฑ์ตามรวมกลุ่ม (Consolidate Supervision) ประกอบด้วย การโอนธุรกิจบางส่วน ซึ่งได้แก่ ธุรกิจสินเชื่อแบบมีหลักประกันทุกชนิด รวมถึงการโอนสัญญาทรัพย์สินและหนี้สินทั้งหมดที่เกี่ยวข้องและที่ใช้ในการประกอบธุรกิจดังกล่าว รวมถึงสาขาทั้งหมดและบุคลากรที่จำเป็นในการดำเนินธุรกิจให้กับบริษัท ศรีสวัสดิ์ พาวเวอร์ 2014 จำกัด ซึ่งเป็นบริษัทย่อยที่ SAWAD ถือหุ้น 97% เพื่อเปลี่ยนลักษะการประกอบธุรกิจของบริษัทมาเป็นบริษัทโฮลดิ้ง โดยจะเริ่มดำเนินการภายหลังจากที่ธนาคารแห่งประเทศไทย (ธปท.) ให้ความเห็นชอบการจัดตั้งกลุ่มธุรกิจการเงิน และคาดว่าจะสามารถดำเนินการได้ทันภายในรอบปีบัญชี 2560
ภายหลังจากการโอนกิจการบางส่วนแล้ว SAWAD จะยังคงสถานะเป็นบริษัทจดทะเบียนในตลาดหลักทรัพย์ต่อไป ตามเกณฑ์ Holding โดยมีศรีสวัสดิ์ 2014 ซึ่งเป็นผู้รับโอนธุรกิจสินเชื่อมาดำเนินการแทนบริษัทในฐานะบริษัทแกน ทั้งนี้บริษัทจะดำรงสัดส่วนการถือหุ้นในศรีสวัสดิ์ 2014 มากกว่า 50% ของทุนจดทะเบียนทั้งหมด เพื่อให้ศรีสวัสดิ์ 2014 มีสถานะเป็นบริษัทแกนตามหลักเกณฑ์ของตลาดหลักทรัพย์แห่งประเทศไทย (ตลท.)
อย่างไรก็ตาม การปรับโครงสร้างทางธุรกิจดังกล่าวจะไม่มีการโอนพอร์ตสินเชื่อระหว่างกัน แต่เป็นการปรับโครงสร้างเพื่อให้เกิดความชัดเจน ขจัดความขัดแย้งทางผลประโยชน์และสร้างโอกาสในการขยายธุรกิจสินเชื่อเพื่อการเติบโตาอย่างยั่งยืนของบริษัทในอนาคต ทั้งนี้หาก BFIT จะเริ่มดำเนินการขยายธุรกิจสินเชื่อประเภทอื่นเพิ่มเติมจากที่ให้บริการอยู่ในปัจจุบันจะต้องแจ้งให้ ธปท.ทราบล่วงหน้าเพื่อประเมินความพร้อมก่อน